Seri Menanti

Seri Menanti (sebutan dalam loghat tempatan: Soghi Monanti atau Sonanti; Jawi: سري مننتي) adalah bandar diraja bagi Negeri Sembilan. Ia terletak kira-kira 33 kilometer ke timur ibu negeri, Seremban dan 14 kilometer ke barat daya Bandar Kuala Pilah. Bandar ini terletak di dalam daerah Kuala Pilah. Didakapi oleh Banjaran Titiwangsa, Seri Menanti terletak di suatu kawasan lembah yang dikelilingi bukit bukau menghijau. Rata-rata penduduk di sini adalah rakyat sederhana yang asalnya petani.

 Sejarah 

 Kisah penubuhan 
Dipercayai Seri Menanti telah diteroka oleh orang-orang Minangkabau dari Rembau pada sekitar kurun ke-17. Menurut cerita lisan, semasa meneroka kawasan tanah di situ telah terjumpa tiga rumpun padi yang subur menghijau. Maka itu dipanggil tempat itu Padi Menanti. Lama kelamaan tempat itu bertukar sebutan kepada 'Seri Menanti'. Dipercayai Seri adalah perkataan Jawa Kuno yang bermakna padi.

Nama Seri Menanti diberi nama oleh Datuk Puteh yang berasal dari Pagar Ruyong. Datuk Puteh percaya dengan penemuan tiga batang padi itu, akan memakmurkan negeri itu jika dibuka.

Pada tahun 1773, Raja Melewar yang baru sahaja ditabalkan sebagai Yamtuan Besar di Kampung Penajis, Rembau, memindahkan pusat pemerintahannya dari Astana Raja ke Seri Menanti.

 Peranan 
Seri Menanti ini dilihat memainkan peranan penting sebagai pusat kerajaan Negeri Sembilan dahulu mengikut susunan mandala di mana 8 nagari atau luak adat mengelilingi pusat dalam 2 lingkungan:

 lingkaran pertama iaitu "serambi" terdiri daripada Ulu Muar, Jempol, Gunung Pasir, Ineh dan Terachi
 lingkarangan kedua yang mengapiti luak "serambi" ini iaitu Jelebu, Johol, Rembau dan Sungai Ujong.

 Tempat-tempat menarik 
 Istana Besar, kediaman rasmi Yang di-Pertuan Besar.
 Istana Lama, sebuah istana kayu setinggi empat tingkat yang unik kerana dibina tanpa menggunakan sebarang paku. Merupakan kediaman rasmi Yang di-Pertuan Besar dari 1908 hingga 1931, dan kini beroperasi sebagai Muzium Diraja sejak 1992.
 Rumah Tukang Kahar, terletak bersebelahan Istana Lama Seri Menanti
 Makam Diraja Seri Menanti
 Panca Persada

Kemudahan asas
 Masjid Diraja Tuanku Munawir
 Balai Polis Seri Menanti
 Klinik Kesihatan Seri Menanti
 Pejabat Pos Seri Menanti

 Orang-orang kenamaan yang berasal dari Seri Menanti
 Hattan, penyanyi rock
 Mohd Nizam Pechok, penyanyi rock, teraju utama Laksamana
 Nasir Bilal Khan, pelakon

 Rujukan 

 Pautan luar 
Peta kedudukan Seri Menanti

Kategori:Bandar di Negeri Sembilan
Kategori:Petempatan di Daerah Kuala Pilah
Kategori:Bahagian pentadbiran adat di Negeri Sembilan